Subject: Vs: Kommentaarisoov Ärilehest
From: "Kristi Sarap" <[email-masked]>
To: "Kertu Kalmus" <[email-masked]>
Date: Tue, 6 Jan 2026 16:00:53 +0200

Tere, Kertu!

Töist uut aastat!

Ravimiameti poolt vastab järelevalveosakonna spetsialist Evelin Saar.

„Illegaalne ravimimüük leiab aset peamiselt veebis ja seda kogu maailmas.
Ravimeid tohivad Eestis müüa vaid seaduslikud ehk Ravimiametilt tegevusloa
saanud apteegid või internetiapteegid. Eraisikutel pole lubatud ravimeid
turustada ega müügiks pakkuda, samuti on keelatud teistele ära anda oma
isiklikke ravimijääke – kui seda tehakse, on tegemist ebaseadusliku ehk
illegaalse ravimimüügiga.

Tõsi on, et sotsiaalmeedias, sh nii Facebookis kui viimasel ajal ka Yaga
portaalis ravimite pakkumine on muutunud järjest sagedasemaks.
Portaaliomanike ja PPA-ga koos oleme püüdnud kauplemist piirata (ka Yaga
portaalis said viidatud kuulutused operatiivselt eemaldatud), ent
tugevamalt reageerimiseks oleks tarvis rohkem ressurssi.

Sageli jagunevad internetis ravimite müüjad kaheks – tulusaamise eesmärgil
müük ning teadmatusest keelatud tegevuse sooritamine. Neile, kes teevad
seda teadmatusest (mul jäi üle, äkki keegi teine vajab jms), püüame kohese
karistuse asemel esmalt eksimusele tähelepanu juhtida. Kui aga ilmneb, et
tegemist on ikkagi pahatahtliku tegevusega, mida ei soovita viivitamatult
lõpetada, siis kaasame menetlusse ka politsei, sest ametil puudub õigus
inimesi karistada.

Üldiselt edastatakse meile kolm-neli vihjet kuus, paraku alates aasta
algusest oleme saanud juba kuus taolist vihjet. Enim kaubeldaksegi kaalu
langetavate ravimitega, erektsioonihäirete ravimitega, botuliinisüstidega
jt. Ozempic ja Rybelsus on retseptiravimid, seega on edasimüüjad
internetis need ilmselt saanud kas retsepti kirjutanud raviarsti kaudu või
ostnud illegaalselt veebilehelt.

Ravimiamet on tuletanud inimestele korduvalt meelde, et usaldusväärsed ja
tõhusad ravimid saab ainult apteekidest või ametlikest
internetiapteekidest. Päris internetiapteegid kannavad Euroopas ühtselt
kasutusel olevat logo, mis viib neid kontrollinud ravimiameti
<https://ravimiamet.ee/ravimid-ja-ohutus/ravimi-kaitlemine/internetiapteek
> veebilehele, kus on võimalik veenduda internetiapteegi ehtsuses. Ainult
sealt ostetud ravimite puhul saab olla kindel nende kvaliteedis, tõhususes
ja ohutuses. Inimene riskib oma tervisega, kui ostab nn mustalt turult
ravimeid. Selliste ravimite kasutamine võib ebamugavatest kõrvaltoimetest
kuni väga kurva lõpuga lugudeni lõppeda.“

Ikka head

Kristi Sarap

Ravimiameti kommunikatsiooninõunik

 <mailto:[email-masked]> [email-masked]

Saatja: Kertu Kalmus <[email-masked]>
Saatmisaeg: teisipäev, 6. jaanuar 2026 10:51
Adressaat: RA Kommunikatsioon <[email-masked]>
Teema: Kommentaarisoov Ärilehest

Tähelepanu! Tegemist on väljastpoolt asutust saabunud kirjaga. Tundmatu
saatja korral palume linke ja faile mitte avada.

Tere

Meieni jõudis info, et nn teiseringi kauba müügiportaalis yaga käib vilgas
ravimiäri. Kas ka midagi muud müüakse, pole silma hakanud, aga kindlasti
müüakse seal retseptiravimit Ozempic, 65 ja 75 eurot karp. Samuti
Rybelsus. Väga ei usu, et niimoodi mainitud ravimeid müüa tohiks, seda
enam, et seal saavad neid soetada kes tahes, ka alaealised. Seejuures
otsingus see ravim seal välja ei tule, sest lisatud on vaid pilt ja
kontakt, et ühendust võtta ja olemas.

Palume kommentaari - kas ja kui palju on teile mainitud ravimite taolise
käest-kätte netiäri kohta infot laekunud? Millal viimati? Kas ja milliste
ravimite kohta on veel teile teada antud? Mida taolistel juhtudel ette
võetakse? Kuskohast selliste ravimite müüjad neid ravimeid sedamoodi
lademetes saavad, et need odavalt otse huvilistele müüa? Retseptiga nad
ise neid vaevalt hangivad. Mida tähendab selline teguviis müüja jaoks, kui
ta tabatakse? Ja mida tähendab ostjale? Kes juba ostnud on, kuidas peaks
toimima?

Ootan kommentaari hiljemalt homseks.

Aitäh juba ette,

Kertu Kalmus

Ärilehe reporter-toimetaja

Delfi  Meedia AS | Narva mnt 13, Tallinn 10151